**संत्रिकेची माहिती**

सन १९६२ मध्ये वा. विनायक विश्वनाथ तथा आप्पाजी पेंडसे यांनी ज्ञान प्रबोधिनीची स्थापना केली. शिक्षण, संशोधन, ग्रामविकसन, संघटन अशा बहुविध दिशांनी प्रबोधिनीचे कार्य विस्तारलेले आहे. संस्कृत-संस्कृति-संशोधिका म्हणजेच संत्रिका हा प्रबोधिनीचा एक महत्त्वाचा विभाग आहे. भारतीय संस्कृती व या संस्कृतीची आधारशिला असणारी संस्कृत भाषा यांचे संरक्षण व संवर्धन व्हावे, त्याद्वारे समाजामध्ये संवाद-सेतू बांधले जाऊन राष्ट्रीय एकात्मता साधता यावी, समाजसंस्थापनेच्या कार्यात यथाशक्ती योगदान करता यावे या हेतूने २२ जुलै १९७५ रोजी ज्ञान प्रबोधिनीच्या संस्कृत संस्कृति संशोधिकेचा (संत्रिका) प्रारंभ झाला.

**संत्रिकेच्या कामाचे उद्दिष्ट**

पौरोहित्य उपक्रम - विविध भाषिक, धार्मिक, सामाजिक गटांना संस्काराच्या माध्यमातून जोडणे.

संशोधन - सामाजिक एकात्मतेच्या दृष्टिकोनातून विविध लोक संस्कृतींच्या समाज गटांच्या सण, उत्सव, संस्कार विषयक वैशिष्ट्यांचा अभ्यास करणे.

संत्रिकेमध्ये राष्ट्रवाद अभ्यास मंडळ, जनतंत्र उद्बोधन मंच, मासिक वैचरिके या माध्यमातून २०० पेक्षा अधिक अभ्यासपूर्ण व्याख्याने झाली आहेत.

––—

**पौरोहित्य उपक्रम**

**धार्मिक विधींविषयी ज्ञा.प्र.ची भूमिका व सर्वसामान्य सूचना**

**१) प्रस्तावना**

‌‘संस्कार‌’ या गोष्टीला हिंदू धर्मात, संस्कृतीत आणि जीवन पद्धतीत फार महत्त्व आहे. समाजात परस्परांमध्ये सौहार्दपूर्ण आणि नीतियुक्त संबंध निर्माण होण्यासाठी म्हणजेच समाजाची धारणा होण्यासाठी धर्म हे प्रभावी साधन असते. काळाच्या ओघात धार्मिक आचारात आलेल्या विकृती, अनिष्ट रूढी दूर करून कालानुरूप सदाचाराचे योग्य संकेत रूढ करणे आवश्यक असते, हे लक्षात घेऊन संस्कारांमधील चिरंतन आशयाला धक्का न लावता त्याच्या पद्धतीत कालोचित बदल करून ज्ञान प्रबोधिनीने विविध पोथ्या तयार केल्या आहेत.

**२) संस्कार-विधीसंबंधी ज्ञान प्रबोधिनीची भूमिका**

२.१) स्थल, काल, वेदशाखा इ. विविध घटकांच्या भिन्नतेनुसार अनेक संस्कारांच्या विधींमध्ये अनेक प्रकारचे भेद निर्माण झाले आहेत. त्यामुळे संस्कारांच्या पद्धतीत कालोचित बदल करणे हे धर्मशास्त्रदृष्ट्या अयोग्य नाही, किंबहुना आवश्यक आहे.

२.२) संस्कारातील कर्मकांडापेक्षा त्यावेळी संस्कारस्थानी निर्माण केलेल्या वातावरणातील पावित्र्य, मांगल्य, स्वच्छता, शांतता, सद्भावना आणि श्रद्धा या गोष्टी अधिक महत्त्वाच्या आहेत.

२.३) संस्कार हे मंत्र किंवा श्लोकांचे अर्थ आणि विधींमागील उद्देश समजून करणे आवश्यक असते. त्यामुळे ज्ञा. प्र. पद्धतीच्या विधींमध्ये मंत्र इ. चे अर्थ दिले आहेत.

२.४) डामडौल करणे, अनावश्यक वेळ, वस्तू, पैसा वाया घालवणे इ. गोष्टी टाळण्याचा प्रयत्न केल्यास संस्काराचा मुख्य हेतू साध्य होण्यास मदत होते.

२.५) समाजातील कोणीही व्यक्ती जन्मावरून अथवा लिंगावरून श्रेष्ठ-कनिष्ठ ठरवणे योग्य नाही, त्यामुळे जन्माने अब्राह्मण असणाऱ्यांनाही तसेच स्त्रियांनासुद्धा समंत्र संस्कार करून घेण्याचा अथवा संस्काराचे पौरोहित्य करण्याचा अधिकार आहे.

२.६) तिथी, नक्षत्र, वेळ इ. बाबींमध्ये चांगला मुहूर्त शोधण्यापेक्षा सर्वांच्या सोयीने दिवस आणि वेळ निश्चित करणे धर्मशास्त्राच्या विरोधी नाही.

**३) ज्ञा. प्र. ची भूमिका आणि शास्त्रार्थ**

वर मांडलेली ज्ञा. प्र. ची भूमिका धर्मशास्त्रदृष्ट्या योग्य आहे का असा प्रश्न काहींच्या मनात निर्माण होतो. त्या प्रश्नाचे सविस्तर उत्तर या संक्षिप्त परिचयपत्रात देणे शक्य नाही. जिज्ञासूंनी त्यासाठी ज्ञा. प्र. च्या ‌‘संत्रिका‌’ विभागाने प्रकाशित केलेले ‌‘धर्मविधींच्या अंतरंगात‌’ हे पुस्तक पाहावे. ज्ञा. प्र. ची ही भूमिका गेल्या दोन-तीन शतकांमध्ये झालेल्या तत्त्वनिष्ठ परिवर्तनवादी चिकित्सक धर्मशास्त्रवेत्त्यांच्या विचारांवर आधारित आहे. उदा. स्वामी दयानंद, भारतरत्न पां. वा. काणे, तर्कसांख्यतीर्थ पंडित रघुनाथशास्त्री कोकजे, तर्कतीर्थ लक्ष्मणशास्त्री जोशी इ.

**४) ज्ञा. प्र.च्या संस्कार-पद्धतीची वैशिष्ट्ये**

४.१) सार्थता - ज्ञा. प्र. चे पुरोहित विधीतील मंत्रांचे अर्थ सांगतात किंवा क्वचित् उपस्थितांपैकी काहींना वाचायला सांगतात.

४.२) सामूहिकता - उपस्थित सर्वांनी संस्कारविधीत सक्रिय सहभाग घेणे अपेक्षित असते.

४.३) शिस्तबद्धता - संपूर्ण कार्यक्रमाचे सुयोग्य नियोजन केलेले असणे, कार्यक्रम वेळेत सुरू करणे, उपस्थितांनी शिस्तीत व शांततेत पूर्ण विधीत सहभागी होणे इ. अपेक्षित असते.

४.४ ) समभाव - जात, लिंग, आर्थिक स्थिती इ. घटकांवर आधारित उच्चनीच किंवा श्रेष्ठ-कनिष्ठ भाव आणि वर्तन असू नये अशी अपेक्षा असते.

४.५) स्वयंपौरोहित्य स्वतः संस्कारविधी शिकून घेऊन स्वतःच्या कुटुंबातील संस्कारांचे पौरोहित्य स्वतः करणे. यासाठी प्रोत्साहन दिले जाते.

४.६) पारंपरिक मुंजीऐवजी ज्ञा. प्र. मध्ये वय **वर्षे ८ ते १२ साठी उपनयन संस्कार आणि १३ ते १६ या वयोगटासाठी विद्याव्रत संस्कार अशा दोन वेगवेगळ्या पोथ्या तयार केल्या आहेत.** यासंबंधीच्या स्वतंत्र माहितीपत्रकात अधिक तपशील आहेत.

४.७) पारंपरिक पद्धतीत उदकशांतीचा विधी हा श्राद्धविधीतील आवश्यक भाग मानला जातो. ज्ञा. प्र. पद्धतीत उदकशांतीऐवजी वेदपूजन विधी आहे; तसेच तो ऐच्छिक आहे. श्राद्ध आणि वेदपूजन यासंबंधीची स्वतंत्र माहितीपत्रके पाहून यजमानांनी त्यासंबंधीचा निर्णय करावा.

**४.८) संस्कारासंबंधी प्राथमिक सर्व चर्चा संबंधित पुरोहितांशीच कराव्यात. त्या व्यतिरिक्त पुरोहितांनी केलेल्या संस्काराविषयी काही प्रतिसाद/सूचना असल्यास अथवा आर्थिक बाबींसंदर्भात काही शंका असल्यास ०२०-२४२०७१८७ या दूरभाष क्रमांकावर दु. १२.३० ते ५.३० या वेळात वाच. मनीषा शेटे यांच्याशी संपर्क करावा.**

**५) ज्ञानप्रबोधिनीचे पुरोहित**

संत्रिकेच्या माध्यमातून १९९२ पासून पौरोहित्य प्रशिक्षण व संस्कार विधिंचे काम सुरू आहे. आपल्याकडे संस्कारासाठी येणारे पुरोहित प्रशिक्षित असतात. ज्ञा.प्र. मध्ये यासाठी एक वर्षाचा प्रशिक्षण वर्ग घेतला जातो यामध्ये सर्व समाज गटातील १८ वर्षापुढील स्त्री-पुरुष सहभागी होऊ शकतात. प्रशिक्षणार्थींनी परीक्षा दिल्यानंतर त्यातील निवडक सदस्यांना ज्ञा.प्र.चे अधिकृत पुरोहित म्हणून संस्थेची मान्यता मिळते. मंत्रांचे स्पष्ट उच्चार, योग्य आशय, परिवर्तनशील विचार व आर्थिक शुचिता पाळून पुरोहित संस्कार करतात. त्यांची नावे [www.jnanaprabodhini.org](http://www.jnanaprabodhini.org) या संकेतस्थळावर उपलब्ध आहेत अन्यथा पत्रकावरील दूरभाष क्रमांकावर संपर्क करावा.

पुरोहितांच्या माध्यमातून संस्काराद्वारे संत्रिका भारतभर व भारताबाहेरही पोहोचली आहे. गेल्या ३० वर्षांमध्ये संत्रिका १ लक्षाहून अधिक कुटुंबांपर्यंत पोहोचली आहे.

**संपर्काची वेळ -** स. ११ ते सं. ६ (सोमवार ते शनिवार).